מהי הרחבת שימוש במפתח?
הרחבת שימוש במפתח (KUE) מגדירה את אופן השימוש האפשרי באישור. ניתן להשתמש בהרחבת שימוש במפתח להגבלת הפעולות שהמפתח הציבורי של האישור יכול לבצע. לדוגמה, תוכל/י ליצור אישור לחתימה על הודעות דוא״ל, אך לא להצפנה שלהן. האישור ״שימוש במפתח מורחב״  (EKU) דומה ל-KUE, אך הוא מגדיר אישור במונחים של ״מטרה״ (לדוגמה, חתימת תגובות OCSP, זיהוי לקוח SSL וכן הלאה). ה-EKU חדיש יותר וניתן להרחבה במידה רבה יותר מה-KUE, ולכן הוא מוגדר לעתים כ״המנגנון״ בהא הידיעה להגבלת שימושים. תוכל/י לקבוע את התצורה של הרחבת ״שימוש במפתח מורחב״ בהמשך מדריך זה.

ניתן להשתמש בהרחבות שימוש במפתח הבאות:

חתימה: בחר/י אפשרות זו כאשר המפתח הציבורי של האישור נמצא בשימוש מנגנון חתימות דיגיטליות לתמיכה בשירותי אבטחה שאינם חתימה על אישורים.

אי-התכחשות: בחר/י אפשרות זו כאשר המפתח הציבורי של האישור משמש לאימות חתימות דיגיטליות המשמשות למתן שירות אי-התכחשות המגן מפני דחיית פעולה מסוימת בתואנת שווא. שירות אי-התכחשות מבטיח כי צד מסוים במחלוקת לא יוכל להתכחש או לסתור את החוקיות של הצהרה או חוזה. 

קידוד מפתח: בחר/י אפשרות זו כאשר המפתח הציבורי של האישור משמש להצפנת מפתח לכל מטרה. קידוד מפתחות משמש להעברה ולעטיפה של מפתחות (או לניהול מפתחות).

קידוד נתונים: בחר/י אפשרות זו כאשר המפתח הציבורי של האישור משמש לקידוד נתוני משתמשים למעט מפתחות הצפנה.

הסכם מפתח: בחר/י אפשרות זו כאשר המפתח הציבורי של האישור משמש להסכם מפתח. פרוטוקול הסכם מפתח (מכונה גם פרוטוקול חילופי מפתחות) נמצא בשימוש כאשר שני צדדים מסכימים על מפתח שישמש במערכת הצפנת מפתח סודי, שבה ניתן לשתף מפתחות בבטחה בכל אמצעי שאינו מאובטח (לדוגמה, הרחבה זו תוגדר אם נעשה שימוש במפתחות Diffie-Hellman לצורך ניהול מפתחות).

חתימת אישורים: בחר/י אפשרות זו כאשר המפתח הציבורי של האישור משמש לאימות חתימה באישורי מפתחות ציבוריים. אישורים בעלי הרחבה זו הינם אישורים של גורם מאשר (CA). אם הרחבה זו מוקצית לאישור, יש להגדיר גם את האפשרות ״השתמש באישור זה כגורם מאשר״ בהרחבת מגבלות בסיסיות (BCE). ה-BCE מוצג בהמשך מדריך זה.

חתימת CRL: בחר/י אפשרות זו כאשר המפתח הציבורי של האישור משמש לאימות חתימה ברשימת ביטולי אישורים (CRL).

קידוד בלבד: בחר/י אפשרות זו רק כאשר מוגדרת גם האפשרות ״הסכם מפתח״. אפשרות זו מציינת שניתן להשתמש במפתח הציבורי של האישור לקידוד נתונים במהלך עריכת הסכם מפתח.

פענוח בלבד: בחר/י אפשרות זו כאשר מוגדרת גם האפשרות ״הסכם מפתח״. אפשרות זו מציינת שניתן להשתמש במפתח הציבורי של האישור לפענוח נתונים במהלך עריכת הסכם מפתח.

מה משמעות ההודעה ״הרחבה זו הינה קריטית״?
הודעה זו מוכרת גם כ״מחוון מידת הקריטיות״. זהו דגל המיידע תוכנות המשתמשות באישור אם ניתן להתעלם בבטחה מהרחבת שימוש במפתח אם הן אינן מזהות אותו. האישור יידחה במקרה שהתוכנה אינה מזהה ״הרחבה קריטית״.